Eesti NSV täitevkomiteede loend
Rahvasaadikute Nõukogude Täitevkomiteed (lühend RSN TK; vene keeles исполнительные комитеты (исполкомы) Советов народных депутатов), kuni 1977. aastani Töörahvasaadikute Nõukogude Täitevkomiteed (lühend TSN TK; vene keeles исполнительные комитеты Советов депутатов трудящихся), olid riigivõimu kohalike esindusorganite – rahvasaadikute nõukogude – täidesaatvad organid NSV Liidus. Eesti NSV 1940. aasta konstitutsiooni kohaselt: § 52. Riigivõimu-organeiks maakondades, linnades, valdades ja alevites on töötava rahva saadikute Nõukogud. 1977. aasta Nõukogude Sotsialistlike Vabariikide Liidu konstitutsiooni kohaselt: §145. Riigivõimuorganiteks kraides, oblastites, autonoomsetes oblastites, autonoomsetes ringkondades, rajoonides, linnades, linnarajoonides, alevites ja maa-asulates on vastavad rahvasaadikute nõukogud. §149. Kohalike rahvasaadikute nõukogude täitvateks ja korraldavateks organiteks on nende poolt saadikute hulgast valitavad täitevkomiteed. Täitevkomiteed annavad vähemalt kord aastas aru neid valinud nõukogudele, samuti koosolekutel töökollektiivides ja elanike elukoha järgi. Esindusorganite arv ning nende tegevuspiirkonnad sõltusid NSV Liidu Ülemnõukogu ja Eesti NSV Ülemnõukogu poolt vastuvõetud Eesti NSV haldusjaotuspiiridest ning nende muudatustest (Eesti NSV administratiivjaotuses toimunud muudatustest vaata Eesti NSV haldusjaotus). Eesti NSV Töörahvasaadikute Nõukogude ja Rahvasaadikute Nõukogude moodustamise aluseks olid NSV Liidu 1936. aasta konstitutsioon ja Eesti NSV 1940. aasta konstitutsioon ning NSV Liidu 1977. aasta konstitutsioon ja Eesti NSV 1978. aasta konstitutsioon.